C 369/7

Offentliggørelse af en ansøgning om en EU-ændring af produktspecifikationen for en betegnelse i vinsektoren i henhold til artikel 97, stk. 4, i Europa-Parlamentets og Rådets forordning (EU) nr. 1308/2013.

(2022/C 369/06)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest tre måneder efter datoen for offentliggørelsen af denne meddelelse.

ANSØGNING OM EN EU-ÆNDRING AF PRODUKTSPECIFIKATIONEN

"Almansa"

PDO-ES-A0044-AM05

Ansøgningsdato: 11.5.2022

1. Ansøger og legitim interesse

Agrupación de Productores de Vino con D.O. Almansa [Producentorganisation for vine med oprindelsesbetegnelsen "Almansa"]

Den omfatter alle operatører, der fremstiller vin med den beskyttede oprindelsesbetegnelse, og som producerer druer til dette formål.

2. Afsnit i produktspecifikationen, som berøres af ændringen/ændringerne

☐ Produktets betegnelse

☐ Vinavlsproduktets kategori

☐ Tilknytning

☒ Restriktioner for afsætningen

3. Beskrivelse af og begrundelse for ændringen

Der er tilføjet et nyt afsnit om emballering, hvoraf det fremgår, at aftapningen skal finde sted i det afgrænsede område.

Denne ændring berører punkt 8 i produktspecifikationen og punkt 9 i enhedsdokumentet.

Denne ændring anses for at falde ind under de typer EU-ændringer, der er omhandlet i artikel 14, stk. 1, i forordning (EU) 2019/33.

BEGRUNDELSE:

I overensstemmelse med artikel 4 i Kommissionens delegerede forordning (EU) 2019/33 er formålet med dette krav at bevare kvaliteten og omdømmet af vine med den beskyttede oprindelsesbetegnelse "Almansa", garantere deres oprindelse og sikre deres særlige karakteristika og kvalitet, som er knyttet til oprindelsesområdet.

Produktionen af vine med den beskyttede oprindelsesbetegnelse slutter ikke med den proces, der består i at forarbejde most til vin ved hjælp af alkoholgæring og andre supplerende processer, men snarere med emballeringen. Dette skal betragtes som den sidste fase af produktionen af disse vine, idet den involverer andre ønologiske fremgangsmåder, der vil kunne få indvirkning på de særlige kendetegn, navnlig filtrering, stabilisering og forskellige typer korrigerende foranstaltninger.

Med dette krav undgås eventuelle risici ved transport af vinene uden for produktionsområdet, herunder oxidering og varmestress som følge af høje eller lave temperaturer og forringelse af produktet, som kan indvirke negativt på dets fysisk-kemiske kendetegn (syreindhold, polyphenoler og farvestoffer), organoleptiske kendetegn (farve, aroma, smag) og stabilitet. Risikoen for mikrobiologisk kontaminering (fra bakterier, vira, svampe, skimmel eller gær) reduceres også.

Dette krav gavner de operatører, som er opmærksomme på risiciene og er ansvarlige for at bevare kvaliteten af den beskyttede oprindelsesbetegnelse, og giver forbrugerne garantier for vinenes oprindelse og kvalitet og deres overensstemmelse med produktspecifikationen.

ENHEDSDOKUMENT

1. Ny(e) betegnelse(r)

Almansa

2. Type geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

5. Mousserende kvalitetsvin

4. Beskrivelse af vinen/vinene

1. Tørre hvid- og rosévine

KORTFATTET TEKSTBESKRIVELSE

Hvidvinene er lette. De har et moderat alkoholindhold og er lysegule til gyldengule i farven. Frugtagtige sanseindtryk dominerer, men de kan forbindes med træagtige og ristede aromaer. Godt syreindhold. I munden er de friske og frugtagtige. Der kan forekomme lette træagtige og ristede aromaer.

Rosévinene varierer i farve fra jordbærfarvet til hindbærfarvet eller laksefarvet. De er friske og lette med et moderat syreindhold. I munden er de livlige og frugtagtige.

* Det maksimale totale alkoholindhold ligger inden for de lovbestemte grænser, der er fastsat i den relevante EU-lovgivning.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 11,5 Minimalt totalt syreindhold 4 gram pr. liter udtrykt i vinsyre Maksimalt indhold af flygtige syrer (i meq/l) 10 Maksimalt totalt svovldioxidindhold (i mg/l) 180

2. Halvtørre, halvsøde og søde hvid-, rosé- og rødvine

KORTFATTET TEKSTBESKRIVELSE

Farven og duften minder om tørre vine af samme sort.

I munden er de afbalancerede med hensyn til alkoholindhold, syreindhold og restsukkerindhold.

* Det maksimale totale alkoholindhold ligger inden for de lovbestemte grænser, der er fastsat i den relevante EU-lovgivning.

* Maksimalt totalt svovldioxidindhold: 180 mg/l, hvis det samlede sukkerindhold udtrykt som fruktose og glukose er over 5 g/l og den grænse, der er fastsat i lovgivningen, hvis det samlede sukkerindhold udtrykt som fruktose og glukose er under 5 g/l.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 9 Minimalt totalt syreindhold 3 gram pr. liter udtrykt i vinsyre Maksimalt indhold af flygtige syrer (i meq/l) 16,7 Maksimalt totalt svovldioxidindhold (i mg/l)

3. Tør rødvin

KORTFATTET TEKSTBESKRIVELSE

Disse vine kan variere fra middel til høj farveintensitet med nuancer fra rød til violet, lilla, granatrød, kirsebærrød eller rubinrød. De kan også have teglrøde toner.

Middel til høj intensitet med rene aromaer, idet der også kan forekomme træagtige og ristede aromaer.

Disse vine, der har middel til høj intensitet og er velafbalancerede og velstrukturerede, kan have karakteristisk træsmag og fremstå med ristede noter.

* Det maksimale totale alkoholindhold ligger inden for de lovbestemte grænser, der er fastsat i den relevante EU-lovgivning.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 12 Minimalt totalt syreindhold 4 gram pr. liter udtrykt i vinsyre Maksimalt indhold af flygtige syrer (i meq/l) 11,7 Maksimalt totalt svovldioxidindhold (i mg/l) 150

4. Mousserende kvalitetsvin

KORTFATTET TEKSTBESKRIVELSE

Fine og vedvarende bobler, for hvidvinenes vedkommende blege til gyldne og skinnende nuancer, og for rosévinenes vedkommende lyserøde til teglfarvede nuancer. Rene og frugtagtige aromaer. "Reserva"-vinene har intense aromaer. De er afbalancerede i munden med en behagelig struktur.

* Det maksimale totale alkoholindhold ligger inden for de lovbestemte grænser, der er fastsat i den relevante EU-lovgivning.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 10 Minimalt totalt syreindhold 3,5 gram pr. liter udtrykt i vinsyre Maksimalt indhold af flygtige syrer (i meq/l) 13,3 Maksimalt totalt svovldioxidindhold (i mg/l) 185

5. Vinfremstillingsmetoder

5.1. Særlige ønologiske fremgangsmåder

Når mosten eller vinen udvindes og adskilles fra presseresterne, skal der anvendes det rette tryk for at sikre, at udbyttet ikke overstiger 74 liter vin pr. 100 kg røde druer og 70 liter vin pr. 100 kg hvide druer.

For at kunne fremstille rødvine er minimumstiden for udblødning 48 timer.

Det er forbudt at blande hvide og røde druesorter.

De træbeholdere, der anvendes til lagring, skal være fremstillet af egetræ og have en kapacitet, der overholder de volumengrænser, der er fastsat i den gældende lovgivning for anvendelse af visse traditionelle benævnelser.

Lagring på fade.

5.2. Maksimale udbytter

Hvide druesorter fra vinstokke med gobeletbeskæring

7 860 kilogram druer pr. hektar

55 hl/ha

Røde druesorter fra vinstokke med gobeletbeskæring

6 430 kilogram druer pr. hektar

47,58 hl/ha

Hvide druesorter fra vinstokke med espalierbeskæring

11 430 kilogram druer pr. hektar

80 hl/ha

Røde druesorter fra vinstokke med espalierbeskæring

10 000 kg druer pr. hektar

74 hl/ha

6. Afgrænset geografisk område

Området omfatter parceller og delparceller beliggende i følgende kommuner:

— Almansa

— Alpera

— Bonete

— Corral Rubio

— Higueruela

— Hoya Gonzalo

— Petrola

— Chinchila: det område, der er afgrænset af tilkørselsvejen AB-402 (som løber fra Horna til Venta de Alhama) og grænser op til kommunerne Pétrola og Corral Rubio på den ene side og kommunerne Bonete, Higueruela og Hoya Gonzalo på den anden side.

7. Druesort(er)

GARNACHA TINTORERA

MONASTRELL

VERDEJO

8. Tilknytning til det geografiske område

8.1. Vin

Produktionsområdet for den beskyttede oprindelsesbetegnelse "Almansa" er beliggende i en overgangsregion. Vinmarkerne er beliggende på sletter, der er kendetegnet ved permeabel jord, der er rig på kalksten og fattig på næringsstoffer. Den gennemsnitlige nedbør er lav, dvs. ikke over 250 mm/år. Den lave nedbør, jordens permeabilitet og det lave udbytte gør det muligt at fremstille vine med en meget stærk aroma og en intens farve.

8.2. Mousserende kvalitetsvin

De ekstreme temperaturer og den kalkstensrige jord gør det muligt at dyrke de tilladte sorter, hvilket giver vinene fylde og balance. På tilsvarende vis giver den manglende nedbør og antallet af solskinstimer et naturligt alkoholindhold, der gør det muligt at fremstille vine med det fastsatte alkoholindhold. De vine, der er nævnt i det foregående punkt, bruges som basisvin til fremstilling af mousserende vine. Angivelserne vedrørende deres tilknytning gælder derfor også for mousserende vine.

9. Andre vigtige betingelser (emballering, mærkning, andre krav)

Retlig ramme:

National lovgivning

Type supplerende betingelse:

Supplerende bestemmelser om mærkning

Beskrivelse af betingelsen:

For at betegnelsen på en enkel druesort kan anvendes, skal mindst 85 % af druerne komme fra denne sort, og dette skal registreres i vinregistrene.

Retlig ramme:

National lovgivning

Type supplerende betingelse:

Emballering i det afgrænsede geografiske område

Beskrivelse af betingelsen:

For at sikre passende anvendelse af den beskyttede oprindelsesbetegnelse skal alle beskyttede vine afsendes i emballeret stand. Produktionen af vine med den beskyttede oprindelsesbetegnelse slutter ikke med den proces, der består i at forarbejde most til vin ved hjælp af alkoholgæring og andre supplerende processer, men snarere med emballeringen. Dette skal betragtes som den sidste fase af produktionen af disse vine, idet den involverer andre ønologiske fremgangsmåder, der vil kunne få indvirkning på de særlige kendetegn, navnlig filtrering, stabilisering og forskellige typer korrigerende foranstaltninger.

Link til produktspecifikationen

http://pagina.jccm.es/agricul/paginas/comercial-industrial/consejos_new/pliegos/Mod_AM04%20_ALMANSA_cc_20210423.pdf

(1) EUT L 347 af 20.12.2013, s. 671.